Diari Oficial de la Generalitat Valenciana


Sumari del DOGV 4633, del 19-11-2003 (2003/11131)

RESOLUCIÓ de 10 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre l'administració General de l'Estat, la Generalitat Valenciana i l'Ajuntament de València per a la creació del Consorci València 2007.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4633

Data del DOGV
:   19-11-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/11592


Data del document
:   10-10-2003

Organisme emissor
:   Conselleria de Presidència

Tipus de document
:   Resolució

Descriptors 

:   * València
    * cooperació administrativa
    * espectacle esportiu
    * administració central
    * administració local

RESOLUCIÓ de 10 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre l'administració General de l'Estat, la Generalitat Valenciana i l'Ajuntament de València per a la creació del Consorci València 2007. [2003/X11989]
  
Subscrit, després de la tramitació prèvia reglamentària, entre l'administració General de l'Estat, la Generalitat Valenciana i l'Ajuntament de València, l'1 d'octubre de 2003, un Conveni per a la creació del Consorci València 2007, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0932/2003, i que figura com a annex d'esta resolució.
  
València, 10 de novembre de 2003.- La directora general de Relacions amb les Corts i Secretariat del Govern: Alida C. Mas Taberner.
  
CONVENI ENTRE L'ADMINISTRACIÓ GENERAL DE L'ESTAT, LA GENERALITAT VALENCIANA I L'AJUNTAMENT DE VALÈNCIA PER A LA CREACIÓ DEL CONSORCI VALÈNCIA 2007
  
A la ciutat de València, 1 d'octubre de 2003
  
Reunits:
  
El Sr. Rodrigo de Rato y Figadero, vicepresident primer del Govern i ministre d'Economia, que actua d'acord amb el que preveu la disposició addicional tretzena de la Llei de Règim Jurídic de les Administracions Públiques i del Procediment Administratiu Comú, segons la redacció que en fa l'article segon de la Llei 4/1999, de 13 de gener, de modificació d'aquella.
  
El Sr. Francisco Camps Ortiz, president de la Generalitat Valenciana, en nom i representació d'esta, d'acord amb les atribucions que té conferides en l'article 14 de la Llei de la Generalitat Valenciana 5/1983, de 30 de desembre, de Govern Valencià, i
  
La Sra. Rita Barberá, alcaldessa-presidenrta de l'Ajuntament de València, que actua en nom i representació d'este, i està facultada per a la subscripció del present conveni en virtut de l'acord adoptat pel Ple de l'Ajuntament en sessió de 26 de setembre de 2003, i assistida, en este acte, pel secretari general de la corporació, Vicent Miquel i Diego.
  
Exposen:
  
Que en els nostres dies la Copa Amèrica de vela és un dels esdeveniment esportius de major tradició, rellevància i impacte econòmic dels que es realitzen en tot el món.
  
Que este esdeveniment es realitzarà a Europa el 2007 per primera vegada en més de 150 anys i l'organització de l'edició de 2007 ha designat, després de diverses fases de selecció, quatre possibles seus entre les quals es troba València com única ciutat espanyola.
  
Actualment la companyia America's Cup Management (d'ara endavant, ACM), a la qual la Societat Nàutica de Ginebra (encarregada d'organitzar l'esdeveniment com a conseqüència de la victòria de l'Alinghi en l'anterior edició) ha encarregat seleccionar la seu de la competició, ha establit com a data límit per a la designació de la seu i firma del contracte corresponent el 15 de desembre de 2003, sense perjudici de la seua voluntat concloure amb tota l'anterioritat possible a eixa data les negociacions que s'han posat en marxa amb les ciutats candidates, entre elles València
  
Que la possibilitat de realitzar la Copa Amèrica el 2007 representa una ocasió única per a la ciutat, la comunitat autònoma i tot Espanya atés que les característiques i la repercussió de l'esdeveniment fan d'ell una magnífica plataforma per a projectar al món les profundes transformacions experimentades per elles en els últims anys.
  
Que l'Ajuntament de València, la Generalitat Valenciana i l'administració General de l'Estat consideren que la gestió de la candidatura de València per a la realització de la Copa Amèrica 2007, sense perjudici de l'impuls i liderat municipal, ha de comptar amb la implicació i activa participació de les administracions públiques autonòmica i estatal com a servidores dels interessos generals dels seus àmbits respectius, el millor servici dels quals exigix la cooperació de totes elles i la coordinació de les seues actuacions.
  
Que l'Ajuntament de València, la Generalitat Valenciana i l'administració General de l'Estat aprecien que els requeriments que suposaria la realització de la Copa Amèrica 2007 a València suposaria la necessitat de dur a terme un ampli conjunt d'actuacions per a la qual cosa caldria disposar dels instruments que faciliten l'estreta cooperació entre elles, una intensa i prolongada col·laboració, i una coordinació eficaç del conjunt d'actuacions per al millor desenvolupament de l'esdeveniment.
  
Per tot això, l'administració General de l'Estat, la Generalitat Valenciana i l'Ajuntament de València es proposen constituir un consorci que siga instrument adequat per a donar suport a les activitats de la candidatura de València per a la realització de la Copa Amèrica 2007 i, si és el cas, per a dur a terme totes aquelles actuacions que resulten adequades perquè València albergue la millor edició de la reeixida història de la Copa Amèrica.
  
I a l'efecte
  
Acorden:
  
Primer. Objecte del conveni
  
El present conveni té per objecte establir el marc de col·laboració entre les administracions públiques firmants en promoció de la candidatura de la ciutat de València per a la realització de la Copa Amèrica 2007.
  
Per a això les parts es comprometen a:
  
- Dur a terme totes actuacions que en cada moment haja de requerir l'adequada presentació de la ciutat de València com a seu de la Copa Amèrica 2007.
  
- Identificar les mesures i actuacions que podrien contribuir a la millor realització de la Copa Amèrica 2007.
  
- Adoptar i executar les mesures i actuacions que contribuïsquen al perfecte desenvolupament de l'esdeveniment en esta ciutat.
  
Segon. Creació del Consorci València 2007
  
Per a la consecució dels fins definits en l'apartat primer del present conveni les parts acorden la creació del Consorci València 2007. El Consorci València 2007 es regirà per uns estatuts que s'aprovaran per les parts firmants d'este conveni mitjançant l'acord oportú a l'efecte.
  
Tercer. Finançament del Consorci València 2007
  
El Consorci València 2007 es finançarà en la forma que determinen els seus estatuts i podran incloure, entre altres, l'aportació de les administracions firmants que es podrà realitzar mitjançant transferències de capital, atorgament d'avals en garantia de crèdits concertats pel consorci, o l'assumpció de les obligacions que dimanen de la condició d'obligat enfront d'avalistes del consorci en la quantia i els terminis que establisquen els estatuts del consorci o del seu òrgan de govern superior.
  
El Consorci València 2007 elaborarà i aprovarà els seus pressupostos respectius.
  
Quart. Cooperació d'altres administracions públiques i entitats privades en els objectius del present conveni
  
Altres administracions públiques i les entitats privades sense ànim de lucre que vulguen col·laborar en l'objecte del present conveni es podran sumar al Consorci València 2007, sempre que ho aprove l'òrgan de govern superior del consorci, mitjançant la firma dels estatuts del consorci o qualsevol altra fórmula de participació o col·laboració, que prèviament haja sigut aprovada per l'òrgan de govern superior del consorci mencionat.
  
Cinqué. Protocols o annexos singulars de desplegament
  
La col·laboració recollida en este conveni podrà ser objecte, si és el cas, de desplegament i concreció per mitjà de protocols o annexos, que tindran la mateixa consideració jurídica i els mateixos efectes vinculants que el present conveni, en els quals s'haurà de reflectir detalladament la dimensió i l'abast de la cooperació, així com els compromisos addicionals, de tota índole, que assumeixen les parts.
  
Estos annexos o protocols addicionals tindran, des del moment de la seua firma vàlida, la consideració de part integrant d'este conveni, i els serà d'aplicació el règim i les normes reguladores continguts en este.
  
Sisé. Vigència
  
La vigència del present conveni de col·laboració començarà el mateix dia de la firma, i expirarà en la primera de les dates següents:
  
- Dins dels tres mesos següents a aquella en què es designe la ciutat seu de la Copa Amèrica 2007 en el cas que València no resulte ser la designada.
  
- Dins dels tres mesos següents a aquella en què, si és designada València com a ciutat seu de la Copa Amèrica 2007, l'objecte del present conveni i els fins del consorci creat per este s'hagen complit.
  
Seté. Naturalesa del conveni i jurisdicció
  
El present conveni té naturalesa administrativa i se subscriu a l'empara dels articles 57 i 87 de la Llei 7/1985, de 2 d'abril, Reguladora de les Bases del Règim Local, de l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de l'article 3.1.c) del Text Refós de la Llei de Contractes de les Administracions Públiques, aprovat mitjançant Reial Decret Legislatiu 2/2000, de 16 de juny.
  
La jurisdicció contenciosa administrativa serà la competent per a conéixer les discrepàncies que puguen sorgir en la interpretació i aplicació del conveni sempre que estes discrepàncies no es puguen resoldre per mutu acord de les parts.
  
I en prova de conformitat, firmen el present conveni, en tants exemplars com persones signatàries, en el lloc i en la data amunt indicats
  
El vicepresident primer del Govern i ministre d'Economia,
  
RODRIGO DE RATO Y FIGAREDO
  
El president de la Generalitat Valenciana
  
FRANCISCO CAMPS ORTIZ
  
L'alcaldessa'presidenta de l'Ajuntament de València,
  
RITA BARBERÁ